Hei, denne artikkelen er over ett år gammel og kan inneholde utdatert informasjon

Sprengkulde drepte flere millioner fisk En økologisk katastrofe, sier Bolivias minister for miljø og utvikling.

|||

Ifølge bolivianske myndigheter er dette den kaldeste vinteren på nesten 50 år, og i juli måned ble det rapportert om minusgrader helt ned på 20-tallet for områder i fjellene i Peru og Bolivia.

I flere elver i Bolivia oppsto fenomenet med massiv fiskedød, som ingen først hadde noen god forklaring på. Ingen visste heller hvor store mengder fisk som hadde blitt rammet.

Mandag offentliggjorde myndighetene tall som viser at minst 3 millioner fisk er døde i landets elver.

Miljø- og utviklingsminister Manlio Roca Zamora sier til avisen El Mundo at dette definitivt er en enorm økologisk katastrofe.

Først ble det spekulert i om fiskedøden kunne skyldes utslipp av kjemikalier. Undersøkelsene som er gjort viser imidlertid at sprengkulda slo inn over landet på et tidspunkt da vannstanden i mange av elvene var ekstremt lav. Dermed ble effekten av kulda så stor at fisken rett og slett frøs i hjel, ifølge Zamora.

Også enorme mengder elveskilpadder, alligatorer, flodsvin og flere typer fugler har frosset i hjel over vinteren.

(NTB)